CTP, prima reacție după decizia suspendării pedepsei în cazul Simonei Halep. Ce despăgubiri va primi sportiva
După 17 luni de suferință, Simona Halep se poate întoarce pe terenul de tenis. Tribunalul de arbitraj sportiv de la Lausanne a admis apelul ei și i-a redus drastic suspendarea pentru dopaj.
Judecătorii au decis că substanța interzisă a ajuns în corpul său din neglijență, așa că i-au dat doar 9 luni de suspendare, față de 4 ani, cât primise de la tribunalul independent de la Londra.
Coșmarul a luat sfârșit pentru Halep
Potrivit judecătorilor de la Tribunalul de arbitraj sportiv, sportiva nu se face vinovată pentru dopaj. Ea a reușit să convingă juriul că substanța interzisă a ajuns în organismul său în mod accidental prin administrarea unui supliment contaminat.
Prin urmare, judecătorii au acceptat argumentele Simonei conform cărora ingerarea substanței dopante a fost neintenționată, așa cum ea a spus de la început.
Într-un comunicat al TAS se arată că "deși judecătorii au considerat că Halep poartă un anume grad de vină pentru încălcarea regulamentului deoarece nu a fost suficient de atentă când a utilizat suplimentul Keto MCT, ei au concluzionat totuși că neglijența nu a fost semnificativă".
Decizia tribunalului de la Lausanne în cazul Simonei Halep
În privința celei de-a doua acuzații, aceea de manipulare a analizelor de sânge din pașaportului biologic, judecătorii TAS au desființat complet această încălcare a regulamentului deoarece, spun ei, proba de sânge analizată a fost recoltată în septembrie 2022, în contextul în care sportiva a suferit o intervenție chirurgicală și oricum nu a mai jucat până la finalul sezonului.
Având în vedere aceste argumente, tribunalul de la Lausanne a hotărât reducerea suspendării de la 4 ani la 9 luni, cu începere din 7 octombrie 2022.
Asta înseamnă că practic Simona Halep și-a ispășit deja pedeapsa care a expirat în iulie 2023. Spre bucuria tuturor, ea se poate întoarce acum oricând pe terenul de tenis.
Reacția lui Cristian Tudor Popescu
Cristian Tudor Popescu: "Este o veste categoric foarte bună, dar surprinzătoare pentru mine. Tribunalul de la Lousanne este corect, pentru că este o hotărâre corectă, pentru că ea ține seama de ceea ce eu am susținut din prima clipă a izbucnirii acestui scandal și până acum, și anume că Simona nu și-a introdus în mod conștient o substanță interzisă sau care să-i afecteze performanța în corpul ei.
Probabil că a contat în această decizie recunoașterea, mai bine mai târziu decât niciodată, dar foarte târziu - după un an - a lui Muratoglu, că el este cel care i-a dat această substanță fără ca Simona să știe ce ia.
Deci hotărârea îi permite Simonei ca începând de mâine să se ducă la turnee, pentru că au expirat cele nouă luni de mult și asta e un lucru minunat. Pierdusem speranța să o mai văd pe Simona, să mai scriu despre ea. E un miracol.
Mă bucur încă o dată mult pentru ea, dar cele nouă luni pe care le-a primit nu sunt degeaba, de suspendare. Măcar să o facă să țină minte că s-a dat pe mâna acestui escroc cu arme și bagaje, abandonându-și complet stuff-ul precedent. Lecția asta sper să-i fie de folos.
Mă așteptam în cel mai bun caz la doi ani, dar de la patru ani la nouă luni este extraordinar".
Întrebat despre cum crede că va evolua cariera Simonei Halep, Cristian Tudor Popescu a spus că Simona Halep își va reveni ușor, pentru că nu a stat mult timp departe de terenul de tenis.
Cristian Tudor Popescu: "Bineînțeles, nu imediat, dar încă își mai poate reveni. Nu sunt doi ani de atunci. Deci își poate reveni din acest punct, mai ales că ea s-a antrenat tot timpul, și bine a făcut. Sigur, îi lipsesc meciurile oficiale. De astea o să aibă nevoie de câteva luni, cel puțin, pentru a reveni la parametri, dar are șanse categoric".
Tribunalul de la Lausanne a decis totuși anularea rezultatelor obținute de Simona între 29 august - data la care a fost depistată pozitiv la Roxadustat - și 7 octombrie 2022, când a fost suspendată de Agenția de Integritate în Tenis.
În plus, judecătorii au mai decis că Agenția care a suspendat-o să îi plătească Simonei 20.000 de franci drept compensație pentru cheltuielile judiciare.
Simona Halep nu a mai jucat niciun meci oficial de aproape un an și jumătate, dar ea s-a antrenat în acest timp, deși a întrerupt colaborarea cu antrenorul Patrick Muratoglu, a cărui echipă i-a administrat suplimentul contaminat.
În plus, recent ea a dat în judecată și firma care a produs acel supliment căreia îi cere compensații de 10.000.000 de dolari.